กรมฝนหลวงและการบินเกษตร เดินหน้าช่วยเหลือพื้นที่ต้องการน้ำตามความต้องการของเกษตรกรทั่วทุกภูมิภาค
นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า ช่วงนี้ประเทศไทยตอนบน มีความชื้นจากลมตะวันออกเฉียงใต้และลมจากทางใต้ปกคลุม ส่งผลให้ ภาคเหนือ ภาคตะวันออกเฉียงเหนือและภาคกลาง มีโอกาสเกิดฝนฟ้าคะนองและลมกระโชกแรง ขณะที่ความต้องการน้ำของเกษตรกรที่ขอรับบริการฝนหลวงเข้ามาจากเดิม 174 แห่ง เพิ่มเติม 7 แห่ง รวมเป็น 181 แห่ง ได้แก่พื้นที่ อ.กัลยาณิวัฒนา จ.เชียงใหม่ อ.ไพรบึง จ.ศรีสะเกษ อ.หล่มเก่า จ.เพชรบูรณ์ อ.บางระกำ จ.พิษณุโลก และ อ.ปากช่อง อ.วังน้ำเขียว จ.นครราชสีมา ขณะที่โอกาสเกิดฝนฟ้าคะนอง ลมกระโชกแรงและพายุฤดูร้อนตามมา ส่งผลทำให้มีโอกาสเกิดพายุลูกเห็บค่อนข้างมากสำหรับช่วงเช้าวันนี้หน่วยปฏิบัติการฝนหลวง จ.เชียงใหม่ ปฏิบัติการบริเวณพื้นที่ลุ่มรับน้ำ เขื่อนแม่กวงอุดมธารา เขื่อนกิ่วคอหมา เขื่อนกิ่วลม  หน่วยปฏิบัติติการ จ.กาญจนบุรี ปฏิบัติการในพื้นที่ลุ่มรับน้ำเขื่อนศรีนครินทร์  หน่วยปฏิบัติติการ จ.ลพบุรี ในพื้นที่การเกษตร จ.ชัยนาท อุทัยธานี และหน่วยปฏิบัติการ จ.อุบลราชธานี ปฏิบัติการพื้นที่เสี่ยงขาดแคลนน้ำอุปโภคบริโภคพื้นที่การเกษตรและพื้นที่ลุ่มรับน้ำขนาดกลาง จ.อุบลราชธานี จ.ศรีสะเกษ จ.ยโสธร จ.อำนาจเจริญ